**Приложение № 4** към чл. 13(Изм. и доп. – ДВ, бр. 62 от 2022 г., в сила от 5.08.2022 г.)

|  |
| --- |
| **Форма и съдържание на доклада за безопасност**  Докладът за безопасност се съставя с цел да докаже, че операторът на ПСВРП е предприел всички необходими мерки за предотвратяване на големи аварии с опасни вещества и ограничаване на последствията от тях за живота и здравето на хората и околната среда чрез:  1. Планиране, разработване и прилагане на политика за предотвратяване на големи аварии и система за управление на мерките за безопасност.  2. Планирано и системно идентифициране на опасностите от големи аварии и предприемане на мерки за тяхното предотвратяване и за ограничаване на последствията от тях за хората и околната среда.  3. Включване на мерки за осигуряване на безопасност и надеждност при проектирането, изграждането, експлоатацията и поддръжката на всяка инсталация, складово и/или производствено съоръжение и инфраструктура в предприятието, при експлоатацията на които е възможно възникването на голяма авария.  4. Изготвяне на авариен план за предприятието и изготвяне на информация, която операторът предоставя на компетентните органи за изготвяне на външен авариен план.  5. Предоставяне на информация, позволяваща на съответния орган по глава шеста от ЗООС и по устройствено планиране на територията съгласно Закона за устройство на територията в рамките на неговата компетентност да изпълни задълженията си по чл. 104 ЗООС.  6. Предоставяне на изчерпателен и актуален списък на опасните химични вещества в предприятието/съоръжението, в т.ч. под формата на отпадъци.  Докладът за безопасност съдържа следната задължителна информация:  I. (Доп. – ДВ, бр. 62 от 2022 г., в сила от 5.08.2022 г.) Доклад за политиката за предотвратяване на големи аварии, изготвен съгласно приложение № 2 към чл. 11, ал. 1 (Част Б).  II. Подробно описание на:  1. Околната среда в района на предприятието:  1.1. описание на предприятието и околната му среда, включително географското му местоположение, метеорологични, геоложки, хидрографски условия, предмета на дейност и ако е необходимо – историята му;  1.2. идентифициране и описание на вида на съоръженията, процесите и дейностите, при които е възможно възникването на голяма авария;  1.3. (Изм. – ДВ, бр. 62 от 2022 г., в сила от 5.08.2022 г.) описание на местата в предприятието, където е възможно възникването на голяма авария, включително схема/карта на територията на предприятието/съоръжението с обозначение на тези места;  1.4. въз основа на наличната информация, идентифициране на съседните предприятия, както и обектите, районите и строежите, които не попадат в обхвата на глава седма, раздел I от ЗООС, но биха могли да бъдат източник или да увеличат риска или последствията от голяма авария и от ефекта на доминото.   2. Съоръженията, процесите и дейностите в предприятието:  2.1. описание на основните дейности и на продуктите на частите на предприятието, които са важни за безопасната експлоатация или са източници на риск от големи аварии, както и условията, при които е възможно възникването на големи аварии, с описание на планираните мерки за предотвратяването им;  2.2. описание на технологичните процеси и работните методи, и по-специално на етапите на протичане на процесите; отчитане на наличната информация относно най-добрите практики, когато това е приложимо;  2.3. актуален и изчерпателен списък на опасните химични вещества в предприятието/съоръжението, в т.ч. под формата на отпадъци, който съдържа:  2.3.1. химично наименование, CAS №, ЕС №, наименование по IUPAC;  2.3.2. капацитет на съоръженията и максимално количество, което е налично или се очаква да бъде налично по всяко време на площадката на предприятието/съоръжението;  2.3.3. физични, химични, токсикологични свойства и категория/категории на опасност (стандартни фрази на риска), както и описание на преките и/или косвените (забавени във времето) опасни ефекти за човека и околната среда;  2.3.4. физични и химични свойства при нормални условия на употреба или при предвидими аварийни ситуации.  3. Идентифицираните опасности и оценка на рисковете от аварии в предприятието/съоръжението и съответните превантивни мерки:  3.1. подробно описание на възможните сценарии за големи аварии и вероятността за възникването им и условията, при които те настъпват, в т.ч. резюме на събитията, които могат да изиграят ролята на първопричина за такива сценарии, и описание на факторите във или извън предприятието, които могат да доведат до осъществяването на тези сценарии, което включва:   3.1.1. експлоатационни причини;   3.1.2. външни причини, като например свързани с "ефекти на доминото", обекти, райони и строежи, които не попадат в обхвата на глава седма, раздел I от ЗООС, но биха могли да бъдат източник или да увеличат риска или последствията от голяма авария;  3.1.3. естествени причини, например земетресения или наводнения;   3.2. (Изм. – ДВ, бр. 62 от 2022 г., в сила от 5.08.2022 г.) оценка на размера и тежестта на последствията от идентифицираните големи аварии, включително карти, изображения или еквивалентни описания, където е уместно, показващи зоните, които ще бъдат засегнати при такива аварии, възникнали в предприятието, при спазване на изискването за опазване поверителността на информацията по чл. 112, ал. 4, 5 и 7 ЗООС;  3.3. оценка на минали аварии и инциденти, при които са използвани същите опасни вещества и процеси, отчитане на поуките от тях и изрично позоваване на конкретни мерки, предприети за предотвратяване на такива аварии;   3.4. описание на техническите параметри и на оборудването, използвано за безопасната експлоатация на съоръженията.  4. Мерки за защита и средства за ограничаване на последствията от големи аварии:  4.1. описание на оборудването, инсталирано в предприятието с цел ограничаване на последствията от голяма авария за човешкото здраве и за околната среда;  4.2. организация и описание на мерките за предупреждение, алармиране и информиране в случай на авария, както и на мерките по локализиране и ограничаване на последствията, включително на системите за детекция/защита, технически съоръжения за ограничаване на аварийно изпуснатите количества, включително чрез напръскване с водна струя, парни екрани, съдове за аварийно улавяне или събирателни съдове, отсекателни клапани; инертизационни системи; улавяне и събиране на водите, изпускани при пожар;  4.3. описание на наличните сили и средства (във и извън предприятието), необходими за провеждане на спасителни и неотложни аварийно-възстановителни работи, в т.ч. за организиране на тревога и интервенция;  4.4. описание на всички технически и нетехнически мерки, които имат отношение към намаляването на последствията от голяма авария;  4.5. резюме на информацията по т. 4.1, 4.2 и 4.3, необходима за изготвянето на авариен план на предприятието.  III. Информация за създадената организация за спазване на правилата и нормите за пожарна и аварийна безопасност.  IV. Информация за физическите и/или юридическите лица, участвали в изготвянето на ДБ, съдържаща име, адрес, телефон, факс и електронна поща.  V. Нетехническо резюме на доклада, което съдържа:  1. Име или търговско наименование на оператора.  2. Наименование и пълен адрес на предприятието/съоръжението.  3. Номер/дата на актуалното уведомление за класификация на предприятието/съоръжението, подадено съгласно чл. 103, ал. 2 или 5 ЗООС.  4. Номер/дата на становището по чл. 103, ал. 6 или 7 ЗООС за потвърждаване на класификацията, въз основа на което е изготвен ДБ.  5. Кратко описание на дейността или дейностите на предприятието/съоръжението.  6. Обобщена информация за наличните в предприятието/съоръжението опасни вещества от приложение № 3 към ЗООС, която съдържа общо наименование, или в случаите на опасно вещество/опасни вещества от част 1 на приложение № 3 към ЗООС – генерично наименование и класификация на опасностите на опасните вещества от приложение № 3 към ЗООС, налични в предприятието, които могат да причинят голяма авария, и ясно и разбираемо описание на основните им опасни свойства.  7. Обобщена информация относно естеството на опасностите от големи аварии и потенциалното им въздействие върху човешкото здраве и околната среда и обобщена информация за основните видове сценарии за големи аварии и мерките за контрол при такива случаи.  8. Обща информация относно начина на предупреждаване и действията, които засегнатото население трябва да предприеме в случай на голяма авария, или източника, където тази информация може да бъде достъпна по електронен път.  9. Когато е приложимо – данни за наличието на опасност от възникване на голяма авария в предприятието с трансгранични последствия на територията на съседна държава членка съгласно Конвенцията. |